Zakonski apsurd: Zlostavljali su pse, ali ih mogu opet imati

Partneri koji su mučili i izgladnjivali ljubimce dobili su godinu dana zatvora - ali uvjetno. Ne postoje nikakve prepreke da ih ponovno drže

<p>Prije tri godine javnost su zgrozili prizori izglednjelih, bolesnih i mučenih pasa koji jedni druge napadaju u dvorištu obiteljske kuće kraj Krapine, teturaju po kosturima drugih pasa, leže ozlijeđeni…</p><p>U selu Mala Erpenja aktivisti i novinari razotkrili su pravu stravu: psi od izgladnjelosti i bolesti ugibaju naočigled, leševi i kosturi uginulih pasa leže na zemlji, a susjedi svjedoče kako ih vlasnik tuče štapom, muči elektrošokerom.</p><p><strong>POGLEDAJTE GALERIJU:</strong> </p><p>Policiji i pravosuđu je trebalo previše vremena da reagiraju. Tek nakon pritiska medija i udruge za dobrobit životinja Indigo, psi su oduzeti zlostavljačima, muškarcu P. V. (33) i njegovoj partnerici (23) a državno odvjetništvo je podiglo kaznene prijave.</p><h2>Iz njihova dvorišta čuje se lavež </h2><p>Sada je Hrvatska napokon dočekala i pravomoćnu presudu, ali ljudi koji su se najviše angažirali u spašavanju pasa zgroženi su činjenicom da će se ovi zlostavljači izvući gotovo bez ikakvih sankcija! Prvooptužena R. N. K. i njezin partner su, doduše, osuđeni na jednogodišnju kaznu zatvora, no uvjetno, tako da će se bez kazne izvući ako u četiri godine ne počine novo kazneno djelo.</p><p>Sud im je zabranio daljnji uzgoj pasa, ali ne i njihovo držanje, i to samo na četiri godine. Dakle, ni danas ne postoje apsolutno nikakve prepreke da u svom dvorištu i dalje drže pse, a uskoro će ih opet moći i razmnožavati! Jučer smo posjetili Malu Erpenju te iz njihova dvorišta začuli lavež psa, što će reći da opet imaju psa.</p><h2>'Spašavali smo ih od kriminalaca'</h2><p>Osuđeni su da su zajedno, po prethodno postignutom dogovoru, pristali da životinjama nanose nepotrebne boli i da ih izlažu nepotrebnim patnjama, u presudi su potanko opisana zlostavljanja i ozljede na 29 pasa, a zabilježeno je da je u njihovu dvorištu uginulo sedam nesretnih životinja, pa se zaključuje da su počinili kazneno djelo protiv okoliša ubijanjem ili mučenjem životinja.</p><p>Aktivisti koji su svih ovih godina spašavali i liječili zlostavljane pse na to su trošili svoja sredstva, a zlostavljači moraju platiti tek 1.000 kuna sudskih troškova i ponešto troškova Veterinarskom fakultetu, odnosno Hrvatskom kinološkom savezu za vještačenje. Osim što presuda razotkriva neshvatljiv užas i nehumanost ljudi koji su zlostavljali pse, iz nje je jasno da su za čitavu strahotu mogli znati i neki lokalni veterinari koji su ranjene pse ponekad šivali i sanirali im rane, a groznim uvjetima u više su navrata svjedočili i veterinarski inspektori.</p><p>Susjedi i aktivisti su prije policijske reakcije podnosili više prijava, ali nitko nije reagirao. Presuda Općinskog suda u Zlataru, upozoravaju aktivisti, između ostalog, drugooptuženog oslobađa plaćanja troškova zbog lošeg imovnog stanja. Osuđenici su se branili kako su pse zapravo spašavali od kriminalaca koji su ih koristili za borbe, ali bilo je jasno da su ih držali u tako lošim uvjetima i tako loše tretirali da ni o kakvom spašavanju nema govora.</p><p>Činjenica jest da se, većinom, radilo o snažnim psima, bilo je tu i pasa s rodovnicima, engleskih buldoga i bulterijera, dogo argentina i boksera. Bili su čak registrirali i uzgajivačnicu, ali tu ozbiljnog uzgoja nikad nije bilo. Kakve su im doista bile namjere s psima, među kojima su se našli i križanci nekih vrlo rijetkih pasmina namijenjenih borbama, do danas nije posve jasno. No, ono što je ključno za dobrobit zlostavljanih pasa jest činjenica da oni, tek sad - nakon pravomoćnosti presude - mogu biti udomljeni.</p><h2>Tko želi pomoći, neka se javi Indigu </h2><p>Trenutačno o njima skrbi udruga Indigo, a aktivisti i dobrotvori, koji su prvi pomogli ovim nesretnim bićima, pozivaju sve zainteresirane koji žele pružiti siguran dom ovim bićima, da se jave udruzi Indigo na broj 091/2122112 ili na e-mail: udomitelj.indigo@gmail.com</p>